Izvor: N1

Lider Srpskog patriotskog saveza i predsednik opštine Novi Beograd Aleksandar Šapić izjavio je da ne vidi ni jedan argument za bojkot izbora i da u svetu sporta niko nikada nije pobedio tako što je sedeo kod kuće.

"A zašto bih bio za bojkot? Dajte mi jedan argument zašto da budem za bojkot i kako će on pomoći meni i mom narodu da dan posle bude bolje. Do sada nisam našao ni jedan", rekao je Šapić za novi broj nedeljnika NIN.

Na pitanje o izbornim uslovima, on je rekao da misli da nisu fer već više od 25 godina.

"U svetu iz kog dolazim, sporta, niko nikada nije pobedio tako što je sedeo kod kuće i čekao da se protivnik sam pobedi", rekao je Šapić, nekadašnji reprezentivac u vaterpolu.

Kako je rekao, "ko misli da će nešto u ovoj zemlji da promeni time što neće da učestvuje nego će da čeka da se neko drugi skloni, mora da zna da se to neće desiti".

"Nijednog političara nisam ja birao. To nisu moji drugovi iz detinjstva, niti su ljudi sa kojima se družim, to su ljudi koje je narod, na ovaj ili onaj način, spletom raznih okolnosti izabrao", rekao je Šapić.